In accord cu ghidurile de practica si interventie in tulburarea acuta si cronica de stress post-traumatic ale Asociatiei Americane de Psihiatrie (2009), ghidurile Centrului Australian de Sanatate Mintala Post-traumatica (2007) si ghidurile NICE (UK, 2005)

Tulburarea acuta, si cronica, de stress post-traumatic sunt probleme foarte frecvente in populatie. Stim ca, de-a lungul vietii, una din patru persoane va experimenta cel putin un eveniment traumatic sever care va genera o reactie acuta (TASPT) sau cronica (TSPT) de stress post-traumatic. Aceste probleme sunt printre cele mai severe cu care se confrunta o persoana atat ca afectare a sanatatii mintale, dar si a starii lui de bine fizic si a pericolului vital pentru individ. Pe de alta parte, atat tulburarea acuta, dar si cea cronica de stress post-traumatic sunt conditii tratabile, pentru care sprijinul psihiatric si psihologic constituie resurse pretioase si care, accesate devreme, pot ameliora rapid, si durabil, sanatatea persoanei afectate. 

De ce avem nevoie sa stim despre TASPT/ TSPT? 

Exista, in acest moment, o prapastie intre cunoasterea medicala, si de cercetare, privind tulburarile psihice si psihologice in raspuns la stressul acut, intens, si educatia populatiei generale. Aceasta inegalitate face ca pe de o parte oamenii sa nu recunoasca problemele cu care se confrunta, sau sa interpreteze gresit alterarea starii lor de sanatate; pe de alta parte unii profesionisti de sanatate nu recunosc suficient frecventa acestor manifestari, care genereaza detresa si afecteaza semnificativ calitatea vietii individului, familiei sale si comunitatii din care provine.

Tratamentul functioneaza !
Suportul profesional precoce, si orientat spre gestionarea specifica a reactiilor acute, sau cronice, de stress post-traumatic, contribuie la recuperarea rapida a individului si intoarcerea la un stil de viata sanatos, si functional. 

In general oamenii sunt incurajati sa se intoarca la activitatile si rutina zilnica obisnuite

Asistenta de specialitate este gandita astfel incat sa vina in intampinarea nevoilor specifice ale fiecarui solicitant, si implica tehnici suportive, centrate pe problema si pe dezvoltarea de noi abilitati de gestionare a traumei

Interventiile de sanatate mintala nu vor fi oferite decat in raspuns la nevoia persoanei in detresa, datorita faptului ca nu recupereaza psihic, fizic si emotional dupa un episod traumatic intens

Unele persoane vor avea nevoie doar de asistenta psihologica, altele vor putea beneficia si de medicatie, pe baza unui consimtamant informat cu medicul practicant

Niciodata nu e tarziu sa ceri ajutor, sau sa cauti sprijin, pentru consecintele si urmarile unei traume!

Tulburarea acuta si cronica de stress post-traumatic
Informatii pentru pacienti si apartinatori

Oamenii care sufera, sau participa la, evenimente traumatice, pot sa dezvolte apoi multe probleme psihologice trecatoare: depresie, anxietate, consum de substante (alcool, tutun etc)
Atunci cand insa evenimentul traumatic are o calitate particulara, aceea de a fi de-o intensitate iesita din comun, sau cu consecinte teribile pentru individ, unele care presupun iminenta mortii persoanei (sau a altei persoane), oroare, si senzatia acuta de neajutorare si neputiinta, acesta poate dezvolta o reactie psihologica in raspuns la stress, numita in continuare „Reactie Acuta de Stress Post-Traumatic”; ea poate fi continuata de, sau inlocuita la distanta cu, o tulburare de stress post-traumatic (TSPT). 

Urmatoarele modificari clinice si psihice, pe care le clasificam in „semne si simptome”, pot aparea la omul sanatos in reactie la stress. Cand ele devin intense, si/ sau afecteaza viata individului in multiple domenii ale functionarii lui de zi cu zi, se incurajeaza consultarea unui psihiatru sau psiholog. Acestia pot initia un tratament specific care sa ajute individul sa faca fata problemei sale, sa-i amelioreze simptomele descrise mai jos, si sa-l readuca la o stare de sanatate fizica, si emotionala.
Tulburarea de stress post-traumatic (TSPT) este caracterizata de trei mari grupe de semne si simptome. Inainte ca medicul sa puna un diagnostic, e nevoie ca in fiecare dintre aceste categorii sa apara mai multe simptome persistente cel putin o luna, zi de zi, si pentru majoritatea timpului pe parcursul unei zile:
· Re-trairea evenimentului  - amintiri neplacute, intruzive (care apar fara voia individului); cosmaruri; distress psihologic intens si/ sau reactii ale organismului  (transpiratii, palpitatii, reactie de panica) atunci cand persoana isi aduce aminte de eveniment
· Amortire emotionala si comportament de evitare – evitarea activitatilor, locurilor, gandurilor, emotiilor, a conversatiilor care sunt in legatura cu evenimentul traumatic; restrangerea paletei emotionale; emotiile nu mai sunt percepute decat vag, si indepartat de subiect; pierderea interesului in activitati obisnuite care inainte aduceau satisfactie individului; detasarea de familie, prieteni, cunoscuti

· Semne de activare neuro-vegetativa: probleme de somn; iritabilitate; tulburari de concentrare; hipervigilenta; reactie exagerata de tresarire la stimuli care anterior traumei erau indiferenti (nu provoca reactie)

Prin contrast, Reactia (Tulburarea) Acuta de Stress post-traumatic (TASPT) poate aparea oriunde intre doua zile, si maxim o luna, de la experimentarea unui eveniment psihotraumatizant pentru individ. Dupa trecerea unei luni de la debutul simptomelor se considera ca tulburarea acuta de stress a devenit tulburare cronica de stress post-traumatic.
Spre deosebire de Tulburarea Cronica de Stress Post-traumatic (TSPT), cei care sufera de TASPT au, in principal, probleme legate de experimentarea realitatii. Din cauza reactiei intense la trauma, acestia pot sa aibă probleme de testare a realitatii, disociere la realitate, senzatia de stranietate, de ireal, de detasare de ceilalti sau de propriul organism; anxietate intensa paroxistica sau, dimpotriva, imposibilitatea de a simti; tulburari severe de concentrare, uneori dezorientare in timp si/ sau spatiu, la propria persoana sau vis-a-vis de alte persoane cunoscute. 
Chestionar de screening si auto-evaluare: 


A se oferi spre screening de asemenea medicilor si personalului paramedical implicat in asistenta de urgenta. 
Urmatoarele intrebari se refera la ganduri, sentimente si comportamente pe care este posibil ca le-ati experimentat ca urmare a episodului traumatic suferit. Va rugam sa raspundeti cu „da” sau „nu” la fiecare dintre intrebarile de mai jos. 

1. Evitati sa va aduceti aminte de experienta traita prin evitarea anumitor locuri, discutiile cu unii oameni, sau anumite activitati? 

2. V-ati pierdut interesul sa faceti lucruri pe care altadata le vedeati importante, sau placute? 

3. V-ati indepartat de oameni, sau va vedeti izolat(a) de ceilalti?

4. Va vine greu sa simtiti dragoste sau afectiune din partea celor din jur?

5. Ati inceput sa simtiti ca si cum nu are sens sa va faceti planuri de viitor?

6. Va vine mai greu decat de obicei sa adormiti, sau sa dormiti un somn odihnitor?

7. Va simtiti in tensiune, ca un arc, sau orice zgomot cat de mic sau miscare va provoaca o reactie de tresarire?

Daca ati raspuns cu „da” la mai mult de 4 dintre aceste intrebari, legat de un eveniment traumatizant recent, e posibil ca ati dezvoltat o tulburare acuta, sau cronica, de stress post-traumatic. Cercetatorii au stabilit ca, in randul acelora care sufera traume severe, 71% dintre aceia care au raspuns la 4 dintre aceste intrebari aveau TASPT/ TSPT, si ca 98% dintre aceia care au raspuns la mai putin de 4 intrebari nu aveau TASPT/ TSPT. Pentru informatii suplimentare si clarificarea diagnosticului este recomandabil sa luati legatura cu medicul dumneavoastra de familie, medicul dumneavoastra curant sau un medic specialist psihiatru. 
